*Melléklet a 71/2025. sz. Képv. testületi határozathoz*

**ÁTFOGÓ ÉRTÉKELÉS KISKŐRÖS VÁROS ÖNKORMÁNYZATA**

**2024. ÉVI**

**GYERMEKJÓLÉTI ÉS GYERMEKVÉDELMI FELADATAINAK ELLÁTÁSÁRÓL**

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 96. § (6) bekezdése szerint a települési önkormányzat a gyermekjóléti és gyermekvédelmi feladatainak ellátásáról minden év május 31-ig átfogó értékelést készít, – a gyámhatóságokról, valamint a gyermekvédelmi és gyámügyi eljárásról szóló 149/1997.(IX.10.) Korm. rendelet ( a továbbiakban: Gyer.) 10. számú mellékletében meghatározott tartalmi követelményeknek megfelelően - amelyet a Képviselő-testület megtárgyal. Az értékelést - települési önkormányzat esetén a Képviselő-testület általi megtárgyalást követően - meg kell küldeni a gyámhatóságnak. A gyámhatóság az értékelés kézhezvételétől számított harminc napon belül javaslattal élhet a települési önkormányzat, illetve az állam fenntartói feladatainak ellátására a Kormány rendeletében kijelölt szerv felé, amely hatvan napon belül érdemben megvizsgálja a gyámhatóság javaslatait és állásfoglalásáról, intézkedéséről tájékoztatja.

A gyermekek védelme a gyermek családban történő nevelkedésének elősegítésére, veszélyeztetettségének megelőzésére és megszüntetésére, valamint a szülői vagy más hozzátartozói gondoskodásból kikerülő gyermek helyettesítő védelmének biztosítására irányuló tevékenység.

A gyermekvédelmi rendszer működtetése állami és önkormányzati feladat. A gyermekek védelmét pénzbeli, természetbeni ellátásokkal, személyes gondoskodást nyújtó gyermekjóléti alapellátásokkal biztosítja az önkormányzat.

**1. A település demográfiai mutatói**

A település állandó lakosainak száma 2025. január 1-jén 13.618 fő

A népesség korcsoporti megoszlása a következő:

|  |  |  |  |
| --- | --- | --- | --- |
| **Korcsoport** | **Férfi** | **Nő** | **Együtt** |
| 0-3 éves |  215 |  213 | 428 |
| 4-7 éves |  270 |  275 | 545 |
| 8-14 éves | 471 | 456 | 927 |
| 15-18 éves | 288 | 234 | 522 |
| 19-62 éves |  3845 |  3798 |  7643 |
|  63-100 éves |  1354 |  2199 |  3553 |
| **Összesen:** |  6443 |  7175 |  13618 |
|  |  |  |
|  |

A 0-18 év közötti korosztály létszáma 2422 fő. Ez a város állandó lakosainak 17,78 %-a.

A nők aránya az összlakosságon belül 52,68 %. 2024. évben 110 gyermek született, 13 gyermekkel kevesebb, mint az előző évben. 2024. évhez képest 95 fővel csökkent az állandó népesség száma.

***Kiskőrös állandó lakosságának alakulása 2017-2025 évek között***

***(adott év január 1-jei állapot)***

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Év** | **2017** | **2018** | **2019** | **2020** | **2021** | **2022** | **2023** | **2024** | **2025** |
| **Állandó lakosság (fő)** | 14361 | 14239 | 14202 | 14106 | 14071 | 14962 | 13831 | 13713 | 13618 |

***Kiskőrösön a 0-18 éves korcsoport alakulása 2017-2025 évek között***

***(adott év január 1-jei állapot)***

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Év****Korcsoport** | **2017** | **2018** | **2019** | **2020** | **2021** | **2022** | **2023** | **2024** | **2025** |
| 0-3 éves | 535 | 516 | 536 | 502 | 532 | 522 | 480 | 478 | 428 |
| 4-7 éves | 522 | 522 | 525 | 557 | 548 | 536 | 544 | 513 | 545 |
| 8-14 éves | 902 | 917 | 921 | 922 | 907 | 930 | 920 | 930 | 927 |
| 15-18 éves | 536 | 508 | 515 | 512 | 512 | 511 | 520 | 532 | 522 |
| **Összesen:** | **2495** | **2463** | **2497** | **2493** | **2499** | **2499** | **2464** | **2453** | **2422** |

***Kiskőrösi újszülöttek számának alakulása 2016-2024 évek között***

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Év** | **2016** | **2017** | **2018** | **2019** | **2020** | **2021** | **2022** | **2023** | **2024** |
| **Újszülöttek száma (fő)** | 134 | 110 | 132 | 116 | 156 | 120 | 90 | 123 | 110 |

**2. Az önkormányzat által nyújtott pénzbeli, természetbeni ellátások biztosítása**

A **rendszeres gyermekvédelmi kedvezményre** való jogosultság megállapításának célja a Gyvt. 19. § (1) bekezdése alapján annak igazolása, hogy a gyermek szociális helyzete alapján jogosult az ingyenes vagy kedvezményes intézményi gyermekétkeztetésnek és a szünidei gyermekétkeztetésnek, pénzbeli támogatásnak, valamint egyéb kedvezményeknek az igénybevételére. A gyermek rendszeres gyermekvédelmi kedvezményre való jogosultságát a települési önkormányzat jegyzője állapítja meg.

2024. december 31-én 105 gyermek részesült rendszeres gyermekvédelmi kedvezményben. Közülük 31 fő volt 6 éven aluli, 57 fő a 6-13 éves korosztályból és 17 fő 14-17 év közötti. Összesen 46 család részesült a kedvezményben, ebből 19 szülő egyedülállóként vált jogosulttá az ellátásra.

A 105 rendszeres gyermekvédelmi kedvezményben részesülő gyermek közül 73 fő hátrányos helyzetűnek, 4 fő pedig halmozottan hátrányos helyzetűnek minősül. A hátrányos helyzetű gyermeknél a szülő alacsony iskolai végzettsége miatt került megállapításra a hátrányos helyzet.

A rendszeres gyermekvédelmi kedvezményben részesülők támogatására 1.265 E Ft-ot biztosított az állami költségvetés. Ezt a támogatást pénzbeli támogatásként nyújtja az önkormányzat. A rendszeres gyermekvédelmi kedvezményben részesülők közül 2024. évben átlagosan 22 fő alap összegű pénzbeli támogatásban, átlagosan 77 fő emelt összegű pénzbeli támogatásban részesült.

**Egyéb, a Gyvt.-ben nem szabályozott pénzbeli és természetbeni ellátások**

A hátrányos helyzetű, szociálisan rászoruló felsőoktatási hallgatók és a felsőoktatási intézménybe jelentkezni kívánó fiatalok számára az önkormányzat a Bursa Hungarica Felsőoktatási Önkormányzati Ösztöndíjpályázaton keresztül nyújt rendszeres anyagi segítséget.

2024. évben 10 fő szociálisan rászoruló felsőoktatási hallgató tanulmányait támogatta Kiskőrös Város Önkormányzata (a továbbiakban: Önkormányzat). Erre a célra az Önkormányzat a 2024. évi költségvetésében 670.000,-Ft előirányzatot biztosított.

**A gyermekétkeztetés megoldásának módjai**

A városban a Kiskőrösi Óvodákban, a Kiskőrösi Bem József Általános Iskolában, Kiskunhalasi Szakképzési Centrum Kiskőrösi Wattay Technikumban, Kiskőrösi Egységes Gyógypedagógiai Módszertani Intézmény Óvoda, Általános Iskola és Készségfejlesztő Iskolában (EGYMI), valamint a Kiskőrösi Petőfi Sándor Evangélikus Óvoda, Általános Iskola, Gimnázium és Technikumban az alábbiak szerint vették igénybe a gyerekek / tanulók az étkeztetési lehetőséget (menza, napközi).

|  |
| --- |
|  **Gyermekétkeztetés** |
| tagintézmény neve | igénybevevők száma (havi átlagos adat) |  ebből kedvezmény mértéke |
|  50 % |  100 % |
| Kiskőrösi Óvodák | 356 | - | 344 |
| Kiskőrösi Evangélikus Középiskola Harangvirág Óvodája | 131 | - | 110 |
| Kiskőrösi Bem József Általános Iskola | 327 | 103 | 54 |
| Kiskőrösi Evangélikus Középiskola Petőfi S. Általános Iskolája | 400 | 99 | 11 |
| Kiskőrösi Evangélikus Középiskola | 42 | 15 | 0 |
| Kiskunhalasi Szakképző Centrum Kiskőrösi Wattay Technikum  | 12 | 4 | 3 |
| Kiskőrösi EGYMI | 135 | 83 | 52 |
|  |  |

A személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet 13/B. §**-**a alapján a jegyző 2024. évben is írásban tájékoztatta azon hátrányos helyzetű és rendszeres gyermekvédelmi kedvezményben részesülő, halmozottan hátrányos helyzetű gyermek szülőjét vagy más törvényes képviselőjét, aki jogosult a szünidei gyermekétkeztetésre.

A fentiek alapján a jogosultak részére – 2024-ben  -

1. tavaszi szünetre 39 családnak, 83 gyermekére,
2. nyári szünetre 37 családnak, 74 gyermekére,
3. őszi szünetre 33 családnak, 73 gyermekére
4. téli szünetre 31 családnak, 77 gyermekére tekintettel

került postázásra a tájékoztatás és az a formanyomtatvány, amelyen igényelni tudták a szünidei gyermekétkeztetést.

A szünidei gyermekétkeztetés keretében a szülő, törvényes képviselő kérelmére a nyári szünetben 6 hátrányos helyzetű és halmozottan hátrányos helyzetű gyermek részére biztosította az Önkormányzat az Eatrend Kft tálalókonyháján a déli, ingyenes, meleg főétkezést. Az évközi szünetek időtartamára nem éltek ezzel a lehetőséggel a szülők.

**3. Az önkormányzat által biztosított személyes gondoskodást nyújtó ellátások**

Az Önkormányzat a Gyvt.-ben előírt személyes gondoskodást nyújtó ellátások közül

1. gyermekjóléti szolgáltatást
2. család-és gyermekjóléti szolgálat és

 ab) család- és gyermekjóléti központ keretében,

1. gyermekek napközbeni ellátását bölcsőde keretében,

biztosított.

A Képviselő-testület a 125/2015. számú Képviselő-testületi határozata alapján a Sorsfordító Szolgáltató Központ látta el 2024. április 30. napjáig a család-és gyermekjóléti szolgálat feladatait Kiskőrös Város Önkormányzatával kötött ellátási szerződés szerint. 2024. május 1. napjától a Képviselő-testület 149/2023. számú testületi határozata alapján Kiskőrös Város Önkormányzata által fenntartott Egészségügyi, Gyermekjóléti és Szociális Intézmény (6200 Kiskőrös, Árpád utca 8.) szervezeti keretein belül, önálló szakmai egységként működik a Család- és Gyermekjóléti Szolgálat.

Az Egészségügyi, Gyermekjóléti és Szociális Intézmény biztosítja a család-és gyermekjóléti központ és a bölcsőde feladatait is.

**Család- és Gyermekjóléti Szolgálat**

Kiskőrös Város Önkormányzata a család-és gyermekjóléti szolgáltatást a Sorsfordító Szolgáltató Központtal (6200 Kiskőrös, Seres Sámuel utca 12.) 2015. november 30. napján kötött ellátási szerződés alapján a Sorsfordító Szolgáltató Központ Sorsok Háza Szociális Intézmény Család- és Gyermekjóléti Szolgálatán (6200 Kiskőrös, Rákóczi F. utca 14.) keresztül biztosította 2024. április 30. napjáig a Képviselő-testület 149/2023. számú testületi határozata szerint.

2024. május 1. napjától Kiskőrös Város Önkormányzata által fenntartott Egészségügyi, Gyermekjóléti és Szociális Intézmény (6200 Kiskőrös, Árpád utca 8.) szervezeti keretein belül, önálló szakmai egységként működik a Család- és Gyermekjóléti Szolgálat.

A Család- és Gyermekjóléti szolgálat feladatellátása 2024. január 1. és 2024. április 30. közötti időszakban

A 2024. január 1. és 2024. április 30. közötti időszakban a Család-és Gyermekjóléti Szolgálat (a továbbiakban: Szolgálat) a Sorsfordító Szolgáltató Központ fenntartásában lévő Sorsok Háza Szociális Intézmény keretében működött.

 Kiskőrös lakosságszáma alapján a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésükfeltételeiről szóló 15/1998. (IV. 30.) NM rendelet (a továbbiakban: NM. rendelet) szerint 3 és fél fő látta el a családgondozói feladatokat.

A Szolgálat a Kiskőrös, Rákóczi Ferenc utca 14. szám alatti épületben működött. Itt rendelkezésükre állt udvar, nyitott garázs, ügyfélváró, interjúszoba, egy kb. 40 fő befogadására alkalmas közösségi tér, iroda, vizesblokk – külön mozgáskorlátozottak részére is -, valamint teakonyha. A munkatársak rendelkezésére állt egy kerékpár és egy szolgálati autó melyet a városban távolabb lakó és a külterületen, tanyavilágban élő családok látogatására használnak. A munkatársak védelme érdekében a szolgálatnál egy „pánikhívó” is rendelkezésre állt arra az esetre, ha veszélyben érzik magukat az ügyféllel végzett segítői munka során. A „hívó” megnyomását követően 3-5 perc alatt a helyszínre érkezett a biztonsági szolgálat. Munkatársaknak külső mentálhigiénés szakember biztosításával is segítették a mindennapi munka során felmerülő szakmai kérdések kezelését. Továbbá az ott dolgozók rendszeresen vettek részt tréningeken, team szupervízión.

A Szolgálat munkája kiterjedt Kiskőrös város közigazgatási területén élő minden családra és gyermekre. Az ellátottak köre a szociálisan hátrányos helyzetűek, nagycsaládosok, gyermeküket egyedül nevelő szülők, mentális problémával küzdő szülők és gyermekek, munkanélküliek, halmozott problémával küzdők, érdekérvényesítésben gyenge egyének, családok, a veszélyeztetett gyermekek, családok, devianciákkal élő szülők, gyermekek.

A családsegítés kapcsán kiemelt célcsoportok a felnőtt lakosság körében a tartós munkanélküliek, fiatal munkanélküliek, továbbá az adósság terhekkel és lakhatási problémákkal küzdők, valamint a diszfunkcionálisan működő családok. A gyermekjólét kapcsán kiemelt célcsoportok a lakosság körében a településen élő szociális, mentális vagy gyermeknevelési problémával küzdő, illetve krízishelyzete miatt segítséget igénylő, veszélyeztetett gyermekek, családok, várandós anyák.

A családsegítés és gyermekjóléti szolgáltatás gyermekjóléti feladatait tájékoztatás nyújtásával, szociális segítőmunkával, valamint más személy, illetve szervezet által nyújtott szolgáltatások, ellátások közvetítésével látta el a Szolgálat.

A feladatok megvalósulását felvilágosítások, információnyújtás, kérelmek, beadványok kitöltésének segítése, adományok közvetítése, intézményi támogató levelek megküldése mellett a komplex családgondozás, a családlátogatások, tanácsadás, a családkonzultációs lehetőségek, segítő beszélgetések, csoportok szervezése, vagy a kliens csoportba való eljuttatása szolgálta. A Szolgálat munkatársai egy eset összes körülményeinek feltárása után mérlegelték, hogy a kialakult veszélyeztetettség megszüntethető-e az önként igénybe vehető alapellátásokkal, vagy gyermekvédelmi gondoskodás körébe tartozó, illetve egyéb hatósági intézkedés kezdeményezését szükséges-e megtenni. Amennyiben szükséges ilyen irányú intézkedés, a Szolgálat megkereste a Család- és Gyermekjóléti Központot. Az intézkedéseket, családlátogatásokat sok esetben a jelzőrendszeri tagokkal közösen végezték.

A szolgálat fő tevékenysége 2024-ben is az alapfeladatok ellátása volt, emellett pedig jelentős élelmiszer, ruha és bútor adományokat juttatott el a rászorulóknak. Az élelmiszer adományokat az Élelmiszer Banktól (a Tesco-tól, Közért -től, a budapesti raktárból, illetve a Sorsfordító Szolgáltató Központtól) érkezett élelmiszerek tették lehetővé. Az adományokat az érintetteknek otthonába vitték munkatársaik.

**A családgondozás működése**

2024. évben az ügyfél tevékenységek közül a legjelentősebbek az alapellátásban és a védelembe vett családokkal történő foglalkozások voltak. Ezek lehetőség szerint családlátogatások alkalmával történtek, mivel a megfelelő helyzetfelmérés és az ehhez szükséges intézkedés így valósulhatott meg legjobban.

A törvényi előírás szerint a családgondozó az alapellátás keretei között az általa gondozott családdal havonta minimum három alkalommal találkozik A gyakorlatban ez meg is valósult, ám a család nehézségei, problémái, anyagi, szociális helyzete sok esetben indokolta a havi 6-7 találkozást is mely vagy lakókörnyezetben vagy a Szolgálat épületében történt.

Egy család vagy személy alapellátásba való bekerülése jellemzően önkéntes alapon történt. Kivételt képez az önkéntesség alól, ha a családban nevelkedő gyermek veszélyeztetettsége miatt gyámhatósági intézkedés történik, mely keretében a családot kötelezik a Szolgálattal való együttműködésre.

2024. január-április 30. közötti időszakban a Szolgálat 5 családdal vette fel a kapcsolatot és kötött új együttműködési megállapodást, ennek értelmében gondozta őket rendszeres, komplex családgondozásban. 2024. január-április 30. közötti időszakban összesen 29 család volt gondozásban. 29 esetben került megszüntetésre együttműködési megállapodás illetékesség megszűnése miatt, mivel a család- és gyermekjóléti szolgálatot 2024. május 1. napjától Kiskőrös Város Önkormányzata fenntartásában lévő Egészségügyi, Gyermekjóléti és Szociális Intézmény működteti.

**A jelzőrendszer működése**

A Szolgálat feladata működtetni Kiskőrös városban a veszélyeztetettséget észlelő- és jelző rendszert, melynek részletes feladatait a 15/1998. (IV. 30.) NM rendelet írja le.
Az észlelő- és jelzőrendszer tagjainak (pl. védőnői szolgálat, háziorvos, házi gyermekorvos, köznevelési intézmények, rendőrség, párfogói felügyelői szolgálat, gyermekjogi képviselő, munkaügyi hatóság, stb.) a rendelet által előírtak szerint kötelessége jelzéssel élni a gyermek veszélyeztetettsége esetén a gyermekjóléti szolgáltatást nyújtó szolgáltatónál, továbbá hatósági eljárást kezdeményezni a gyermek bántalmazása, illetve súlyos elhanyagolása vagy egyéb más, súlyos veszélyeztető ok fennállása, továbbá a gyermek önmaga által előidézett veszélyeztető magatartása esetén. Kiskőrösön az észlelő- és jelzőrendszer tagjai aktívak, szoros volt az együttműködés a tagok és a Szolgálat között.

2024. 01.01.- 2024.04.30. közötti időszakban a Szolgálathoz az alábbi jelzések érkeztek:

* 2 esetben az iskolai-óvodai szociális segítőtől Gyermekjóléti Központtól (tipikus probléma: iskolai magatartásprobléma és családon belüli problémák),
* 3 esetben a védőnői szolgálattól (tipikus probléma: csecsemő nem megfelelő gondozása, illetve a várandóság során tapasztalt nehézségek),
* 11 esetben a köznevelési intézményektől (tipikus probléma: igazolatlan hiányzás, gyermekkel kapcsolatos magatartásbeli probléma, gyermek esetleges bántalmazásának gyanúja, szociális hátrányból fakadó problémák),
* több esetben Gyámhivataltól (tipikus probléma: nagymértékű igazolatlan iskolai hiányzás, szabálysértés, családon belüli erőszak)

A Szolgálat és a jelzést küldő szervezet között a formális jelzéseken túl a problémák átbeszélése és megoldása kapcsán is jó együttműködés alakult ki. Tapasztalatuk, hogy az időben megtett jelzésekkel akár az egyszeri családlátogatással is hosszún távú eredményeket képesek elérni.

Ez nagyobb befolyással bír az adott családra vagy gyermekre, ugyanis előre látják, hogy a mulasztás következményekkel jár, hiszen a gyermekjóléti rendszer munkatársai személyesen keresik fel a családot, aminek írásos nyoma is marad. A jelzőrendszeri tagok és a Szolgálat munkája ezekben az esetekben prevenciós jelleggel bír, megelőzve a jelentősebb mértékű hiányzásokat és magatartási problémákat.

Szintén preventív jelleggel bír az élelmiszer- és ruhaosztás is, hiszen az anyagi nehézséggel küzdő családoknak ez havi szinten nagy segítséget jelent a gyermekek ellátásában. Egy-egy ilyen adományozás alkalmával a családok nyitottabban tudnak beszélni a problémáikról is, legyen az egy betegség vagy munkanélküliség akár, így célirányosabban tud a családgondozó a továbbiakban a családdal foglalkozni.

2024. év első negyedévében február 20-án történt jelzőrendszeri megbeszélés, ahol a Szolgálat 2023. évi tevékenységéről tartottak beszámolót.

**A Család- és Gyermekjóléti Szolgálat 2024. évi további tevékenységei**

A Szolgálat rendszeresen gyűjtött, illetve osztott szét adományokat a rászorulók között. A Sorsfordító Szolgáltató Központ a Magyar Élelmiszerbank Egyesülettel együttműködési megállapodás kötött és ennek keretében - a közös munka révén - napi rendszerességgel került kiosztásra sok esetben több mázsa pékáru (kenyérfélék, édes-, sós péksütemények) és zöldség, gyümölcs, melyeket a helyi Tesco áruház, a Közért+Zrt, illetve az élelmiszerbank biztosított. Az élelmiszerosztás a város minden, szükségben levő lakója számára nyitott volt. A rendszeres élelmiszeradományból számos egyszeri támogatás volt, de együttműködési megállapodással rendelkező ügyfél számára is adományoztak napi rendszerességgel.

2024. évben az adott időszakban több mint 42 helyre, 181 alkalommal juttatott el a Szolgálat nagy mennyiségű élelmiszercsomagot, amelyet családlátogatás keretében adtak át a rászoruló családoknak. Megnövekedett az igény a ruhaadományokra is, így a rászoruló családoknak személyre szabott, az évszaknak megfelelő ruházatot vittek az otthonaikba. Emellett sok esetben bútorokat, háztartási eszközöket, gyermekgondozáshoz szükséges berendezési tárgyakat vittek a rászorulóknak. Jelentősen megnövekedtek az ügyintézéssel kapcsolatos teendőik is, amelyet nagy számban vettek igénybe az ügyfeleik.

Egyre több jelzés érkezett beteg, egyedülálló emberekről is, akiknek az ellátásuk nem megoldott. Ezeket a beteg, sok esetben idős embereket otthonukban felkeresték, időnként élelmiszercsomagot, egyéb adományokat (pl.takaró, ruha) vittek számukra, emellett segítették őket ügyintézésükben, hogy a számukra szükséges, elérhető szolgáltatásokat igénybe tudják venni.

**A Család- és Gyermekjóléti szolgálat feladatellátása 2024. május 1. és 2024. december 31. közötti időszakban**

2024. május 1. napjától fenntartóváltás miatt Kiskőrös Város Önkormányzata által fenntartott Egészségügyi, Gyermekjóléti és Szociális Intézmény önálló szervezeti egységeként működik a Család-és Gyermekjóléti Szolgálat (a továbbiakban: Család-és Gyermekjóléti Szolgálat) a 6200 Kiskőrös, Árpád utca 8. szám alatt.

**Tárgyi feltételek:**

A jogszabályban előírt helyiségek megtalálhatóak a Család- és Gyermekjóléti Szolgálat által használt épületben és rendeltetésüknek megfelelően funkcionálnak a mindennapok során. A főbejáraton belépve található a váróhelyiség, ahol kialakításra került a kliensek számára egy külön mosdó is. Az ügyfélfogadási térben azügyelet és fogadóórák rendje szerint az aktuálisan ügyeletben lévő családsegítő kolléga fogadja a beérkező klienseket, hogy minél előbb megkaphassák a számukra megfelelő segítséget. Csuklós ajtóval nyitható térelválasztó szeparálja el az interjúszobát, ahol az első interjúra is sor kerül, valamint a későbbi segítő beszélgetésekre is. A szakmaközi megbeszélések alkalmával a csuklós ajtók kinyitásával kellő térrel rendelkeznek a jelzőrendszeri tagok fogadásához. Az esetkonferenciákat az épület középső részében található tárgyaló szobában tartják meg, ami a nagy befogadóképességének és a jelentős méretű asztalnak köszönhetően nem csak kényelmet biztosít a szakemberek számára, hanem kellemes környezetet is.

**Informatikai eszközök:**

Ahhoz, hogy a Család- és Gyermekijóléti Szolgálat maximálisan elláthassa feladatait, nélkülözhetetlenek a jólműködő internetes elérhetőséggel rendelkező számítógépek, melyekkel a kollégák rendelkeznek. Mindez annak érdekében, hogy zökkenőmentesen tudják fogadni az e-mailben érkező jelzéseket, minél rövidebb idő alatt választ kaphassanak jelzésükre a jelzést tevők, értesülhessenek a szakmai kezdeményezésekről, lehetőségünk legyen részt venni az online szakmai programokon, továbbá a GYVR és a KENYSZI használatához is elengedhetetlen. Ahhoz, hogy a kliensekkel minél szorosabban tudják tartani a kapcsolatot egy vezetékes telefon és egy mobiltelefon áll a rendelkezésünkre. Ez igen hasznos azokban az esetekben, ha a kliens a tanyavilágban él, vagy minél gyorsabban és kényelmesebben szeretnék a Család-és Gyermekjóléti Szolgálatot felkeresni. Egy régebbi típusú nyomtató áll rendelkezésükre, melyből egy újabb típus beszerzése megkönnyítené az adminisztrációs munkát. A szakmaközi megbeszélések és a gyermekfoglalkozások lebonyolításában nagy segítségükre lenne egy projektor.

**Közlekedési eszközök:**

A Család- és Gyermekjóléti Szolgálatnak Kiskőrös közigazgatási területének teljes egészét el kell látnia, ami természetesen a területi munkára is érvényes. Az intézmény biztosít számunkra egy személygépjárművet és egy kerékpárt. Az intézményi gépjármű nagyban hozzájárul ahhoz, hogy a külterületeken élő klienseket is sikeresen felkereshessék.

**A Család- és Gyermekjóléti Szolgálat személyi feltételei:**

A Család- és Gyermekjóléti Szolgálatnál egy vezető családsegítő irányításával három további családsegítő látja el a szolgálat feladatait. Az NM. rendelet Kiskőrös város lakosságszámához mérten három és fél fő szakembert ír elő. Így tehát három személy napi nyolc órában, egy pedig négy órában dolgozik.

**A Család- és Gyermekjóléti Szolgálat feladatai:**

A családsegítés a szociális, mentálhigiénés problémák, vagy egyéb krízishelyzet miatt segítségre szoruló személyek, családok számára a kialakult helyzethez vezető okok megelőzése, krízishelyzet megszüntetése, valamint az életvezetési képesség megőrzése céljából nyújtott szolgáltatás. Működteti az észlelő és jelzőrendszert, fogadja a beérkezett jelzéseket, a kapott jelzés alapján feltérképezi érintett családok és személyek körét. Jelzéseket megfelelő módon továbbítja. Az érintett személyt tájékoztatja, informálja a családsegítés szolgáltatásairól. Szociális, életvezetési és mentálhigiénés tanácsadás biztosít. Az anyagi nehézségekkel küzdők számára a pénzbeli, természetbeni ellátásokhoz, továbbá a szociális szolgáltatásokhoz való hozzájutás megszervezését végzi. Szociális segítőmunkát végez, így a családban jelentkező működési zavarok, illetve konfliktusok megoldását segíti elő. Segítséget nyújt a családban élő gyermek gondozásának megszervezésében. Szociális segítőmunkát végez a megállapodással rendelkező családoknál, és a hatósági intézkedésben érintett gyermek esetében meghatározott egyéni gondozási nevelési tervben meghatározott családsegítői feladatainak tesz eleget. Közösségfejlesztő programok szervezez, valamint egyéni és csoportos készségfejlesztést biztosít a településen élők számára. Különböző problémákkal (lakhatás, munkanélküliség, szenvedélybetegség stb.) küzdő személyek és családtagjaik részére tanácsadást nyújt. Esetkonferenciát, szakmai megbeszéléseket, éves tanácskozást szervez és bonyolít le. Intézkedési tervet készít. A hatósági intézkedésekben érintett gyermek ügyében szociális segítőmunkát végez az egyéni gondozási-nevelési terv alapján.

**Egyszeri esetek, alapellátás, védelembe vétel:**

|  |
| --- |
| **Együttműködési megállapodással rendelkezők** |
| **Nem, életkor** | **0-2** | **3-5** | **6-13** | **14-17** | **18-24** | **25-34** | **35-49** | **50-61** | **62-** | **Összesen** | Családok száma |
| **Férfi** | - | 2 | 6 | 2 | - | 1 | 1 | 2 | - | 14 |  |
| **Nő** | **-** | 1 | 9 | 3 | - | 7 | 4 | 1 | 1 | 26 |  |
| **Összesen** | **-** | 3 | 15 | 5 | - | 8 | 5 | 3 | 1 | 40 | 17 |

|  |
| --- |
| **Nem együttműködési megállapodás alapján** |
| **Nem, életkor** | **0-2** | **3-5** | **6-13** | **14-17** | **18-24** | **25-34** | **35-49** | **50-61** | **62-** | **Összesen** | Családok száma |
| **Férfi** | - | 3 | 6 | 4 | - | 2 | 6 | 11 | 2 | 34 |  |
| **Nő** | 1 | 3 | 11 | 3 | 5 | 19 | 20 | 13 | 10 | 85 |  |
| **Összesen** | 1 | 6 | 17 | 7 | 5 | 21 | 26 | 24 | 12 | 119 | 88 |
| **Gyermekvédelmi gondoskodás keretébe tartozó hatósági intézkedésbe bevont személyek** | 1 | 6 | 17 | 7 | 1 | 6 | 8 | 1 | - | 47 | 16 |
| **Egyszeri esetek** | **-** | - | - | - | 4 | 15 | 18 | 23 | 12 | 72 |  |

A Család- és Gyermekjóléti Szolgálat klienskörét az egyszeri ügyfelek, az együttműködési megállapodással rendelkezők, valamint a gyermekvédelmi gondoskodás keretébe tartozó hatósági intézkedésbe bevont személyek alkotják. Az életviteli probléma, a családi-kapcsolati konfliktus, a fizikai elhanyagolás, az oktatási, nevelési elhanyagolás és a lakhatási problémák a leggyakoribbak az érintett családoknál. A felsorolt problémák enyhítésében, illetve megoldásában segítik a szolgáltatásaikat igénybe vevőket. Ehhez a segítő beszélgetést, családlátogatást, ügyintézésben való segítségnyújtást, gyermekek intézményeivel és más segítő szakemberekkel való kapcsolattartást használják fel eszközként.

**Szakmai tevékenységek:**

A fenti adatokból látszik, hogy a segítő beszélgetés, a családlátogatás, az adományközvetítés, az ügyintézésben segítségnyújtás és a tanácsadás a leginkább jellemző a családsegítők szakmai munkájában.

**Jelzőrendszer működtetése:**

|  |  |  |
| --- | --- | --- |
|  | **0-17 évesekkel kapcsolatosan megküldött jelzések száma** | **Nagykorú személyekkel kapcsolatosan megküldött jelzések száma** |
| **Egészségügyi szolgáltató** | 16 | 9 |
| **ebből védőnői jelzés** | 13 | 6 |
| **Család- és Gyermekjóléti Szolgálat** | 1 | - |
| **Család- és Gyermekjóléti Központ** | 14 | 1 |
| **Köznevelési intézmény, szakképző intézmények** | 15 | 1 |
| **Rendőrség** | - | 4 |
| **Ügyészség, bíróság** | 1 | - |
| **Önkormányzat, jegyző** | 4 | 2 |

A település jelzőrendszeri felelőse heti rendszerességgel küldi a Család- és Gyermekjóléti Szolgálathoz beérkező jelzéseket a jelzőrendszeri tanácsadó számára. 2024. május elsejétől számítva 68 db jelzés érkezett be a Család- és Gyermekjóléti Szolgálathoz. A jelzésekkel érintett személyek száma 57 volt. Legtöbb jelzést a Védőnői Szolgálat küldte, majd ezt követik a köznevelési intézmények, szakképző intézmények jelzései. Hasonló számú jelzéssel élt felénk a Család- és Gyermekjóléti Központ is. Az észlelő- és jelzőrendszerrel való közös együttműködésük megfelelőnek tekinthető. A jelzőrendszeri tagok – a visszajelzéseik alapján - szintén pozitívan értékelik ezt a kapcsolatot. Elmondásuk szerint bizalommal fordulnak a Család- és Gyermekjóléti Szolgálat felé, hiszen minden esetben azonnali segítségnyújtásra és sikeres együttműködésre számíthatnak. A jelzőrendszeri tagnak eltérő a kapcsolattartásuk gyakorisága. Továbbra is célunk a jelzőrendszer tagjaival való minőségi kapcsolat kiépítése. A segítségnyújtáshoz elengedhetetlen a más társszakmákkal és az intézményekkel való kapcsolattartás, illetve szoros együttműködés. Szerencsére elmondható, hogy napi szinten sikeresen megvalósulnak a konzultációk.

A védőnők jelzéseikben legtöbbször a folyamatos problémát jelentő fejtetvességről számolnak be. Mindemellett előfordult, hogy otthonszülésről, szülők együttműködésének hiányáról, szülők túlterheltségéről jeleztek. A Védőnői Szolgálat gyakran kéri a Család-és Gyermekjóléti Szolgálat segítségét különböző ügyek felderítésében.

Szeptembertől, ahogy megnyitották kapuikat az oktatási-nevelési intézmények, elkezdtek rohamosan gyarapodni az onnan érkező jelzések is. A jelzések leginkább az igazolatlan iskolai és óvodai hiányzásokból adódnak.

A Család- és Gyermekjóléti Szolgálatnak évente legalább hat alkalommal szakmaközi megbeszélést kell szerveznie a jelzőrendszer tagjai számára. 2024. május 1. napjától a Család- és Gyermekjóléti Szolgálat az alábbi négy alkalommal tartott szakmaközi megbeszélést.

**2024.06.18.:** Bemutatásra került az átalakult Család- és Gyermekjóléti Szolgálat. Sávics Hilda Anna ismertette a Család- és Gyermekjóléti Szolgálat feladatait a települési észlelő- és jelzőrendszer működtetésében. Mindezek után az új családsegítő kollégák is bemutatkoztak Takács Ildikó és Bolláné Kormányos Piroska személyében.

**2024.10.01.:** A megbeszélésen Vlasics Andrea r. zászlós mutatkozott be, valamint ismertette tevékenységi körét a megjelenteknek. Előadásának második felében kifejtette a rendőrség és a jelzőrendszeri tagok közötti együttműködés megvalósulásának lehetőségeit a gyermekek védelme érdekében.

**2024.10.24.:** Az esedékes szakmaközi megbeszélésen Berger Andrásné Búza Krisztina, a Család és Gyermekjóléti Központ óvodai és iskolai szociális segítője tartott fotókkal illusztrált élménybeszámolót a nyári táboraikról. A központ munkatársai már hosszú évek óta szervezik a hátrányos helyzetű gyermekek számára ingyenes táboraikat. A segítők számos színes és tartalmas, valamint szabadidős programmal töltötték meg a tábori napokat. A második napirendi pont részeként Bergerné beszélt az óvodai és az iskolai szociális munkavégzésről, feladataikról, nehézségeikről, örömeikről, valamint az általuk végzett munka megítéléséről.

**2024.11.26.:** Suhajdáné Martinkovics Diána vezető-hivatalitanácsos megtartotta gyámhivatali tájékoztatóját a gyermekvédelmi aktualitásokról. Az előadás után kötetlen szakmai diskurzus, információcsere alakult ki.

**Prevenciós programok:**

Család- és Gyermekjóléti Szolgálat kiemelten fontos feladatának tartja a fizikai segítségnyújtást is. 2024-ben rendszeresen juttattak el célirányosan ruhaadományokat, továbbá 2024. május elsejétől számítva hat alkalommal szerveztek ruhaosztást, melyre mindig nagy az érdeklődés.

Az őszi szünet első keddjén megtartott kreatív foglalkozásra sokan jelentkeztek. A gyermekek forgószínpad-szerűen több kiscsoportos foglalkozásba kapcsolódhattak be. Az egyik asztalnál tökfestés történt. Amíg a festék száradt, aki készen volt, a másik asztalnál, előre begyúrt alapanyagból kekszgolyókat gyúrhatott és forgathatott meg kókuszban. A harmadik asztalnál csipesz-gombabáb készítésére nyílt lehetőségük. A gyermekeket és az őket elkísérő édesanyákat meleg teával vendégelték meg, illetve a maguk készítette kókuszgolyókból falatozhattak. Ez utóbbiból annyit gyúrtak, hogy még haza is vihettek. Ajándékba pedig mindenki választhatott magának egy mesekönyvet, azok közül, amiket a Család- és Gyermekjóléti Szolgálat adományba kapott egy felajánlótól. A nap sikeres és emlékezetes volt, hiszen a gyermekek és hozzátartozóik együtt munkálkodtak, élményekben is jelentősen gazdagodtak.

A Család- és Gyermekjóléti Szolgálat számára fontos, hogy jó kapcsolatot ápoljanak más társszakmákban dolgozó szakemberekkel a közös céllal folytatott munka eredményességének érdekében. Örömmel vesznek részt a különböző intézményi programokon, ahol más környezetben ismerhetik meg a gyermekeket és családjaikat. Ilyen rendezvény volt 2024.09.27-én a Szücsi Óvoda szervezésében tartott Szent Mihály- napi vásár is, melynek keretén belül a Család- és Gyermekjóléti Szolgálat két családsegítője csillámtetoválásokat készíthetett a rendezvényen résztvevők számára.

Szerencsére vannak olyan segítőszándékú szervezetek, akik szociális érzékenységüknek köszönhetően különböző felajánlásokkal kívánják támogatni a rászorulókat. Kiskőrös Város Hegyközsége 30 kg finomliszttel járult hozzá a családok karácsonyi készülődéséhez. A Magyar Vöröskereszt Kiskőrösi Szervezete Mikulás nap alkalmából 117 mikuláscsomagot adományozott, melyet december 6-án családlátogatás alkalmával osztottak ki klienseik számára. A Kiskőrösi Rónaszéki Fürdő jelentős mennyiségű játékot és könyvet ajánlott fel a Család- és Gyermekjóléti Szolgálat által ellátott gyermekek számára.

Az évek során már hagyománnyá vált, hogy a Család- és Gyermekjóléti Szolgálat közreműködésével valósul meg a cipősdoboz akció. 2024-ben 165 EGYMI-s óvodás és iskolás karácsonyát sikerült boldogabbá tenni. Mindemellett természetesen a saját klienseik közé tartozó hátrányos helyzetű családok gyermekeit is megajándékozták, így közel kétszázan részesültek adományban. Nem valósulhatott volna ez meg a különböző cégek, magánszemélyek, szervezetek, nevelési és oktatási intézmények közreműködése nélkül.

**Család- és Gyermekjóléti Központ**

Kiskőrös Város Önkormányzata által fenntartott Egészségügyi, Gyermekjóléti és Szociális Intézmény önálló szervezeti egységeként működik a Család- és Gyermekjóléti Központ. (továbbiakban: Központ)

A Központ Kiskőrösi Járáshoz tartozó 15 település területén biztosítja az ellátást.

***A család- és gyermekjóléti központ feladatai***

A gyermekjóléti szolgáltatás olyan, a gyermek érdekeit védő speciális személyes szolgáltatás, mely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, a családból kiemelt gyermek visszahelyezését.

A Központ a gyermek családban nevelkedése, a veszélyeztetettség megelőzése, megszüntetése érdekében a szükségleteknek megfelelő egyéni és csoportos speciális szolgáltatásokat, programokat nyújt.

Speciális szolgáltatások:

* Készenléti szolgálat,
* Kapcsolattartási ügyelet,
* Kórházi szociális munka, (együttműködési megállapodás, mert a járásban nincs kórház)
* Jogi tanácsadás
* Pszichológiai tanácsadás
* Közvetítői szolgáltatás (mediáció)
* Óvodai és iskolai szociális segítő tevékenység
* Szociális diagnózis felvétele

***Hatósági intézkedésekhez kapcsolódó tevékenység***

A jogszabályban meghatározott egyik fő feladat a hatósági intézkedésekhez kapcsolódó feladatok, melyek az alábbiak szerint alakultak:

|  |  |  |
| --- | --- | --- |
| **Tevékenység** **megnevezése** | **Tevékenységek száma** | **Érintett személyek** |
|  |  |  |
| Szociális segítő tevékenység | 166 | 249 |
| Esetkonferencián részvétel | 42 | 167 |
| Első védelembevételi tárgyaláson részvétel | 67 | 223 |
| VV. tárgyalás felülvizsgálata | 61 | 145 |
| Elhelyezési értekezleten, tárgy. részvétel | 6 | 14 |
| Családlátogatás | 520 | 920 |
| Környezettanulmány készítése | 142 | 417 |
| Gyvr. gondozási tervek készítése | 91 | 286 |
| Gyvr- helyzetértékelés | 62 | 256 |

Nyilvántartásba 2024. évben 613 gyermek került. A nyilvántartásba kerülés oka vagy valamilyen hatósági intézkedésben már érintett a gyermek, vagy veszélyeztetettség kivizsgálására került a sor, de hatósági intézkedésre nem került sor, mert az alapellátás önkéntes igénybevételével is várhatóvá vált a probléma megoldása.

Településekre bontva az alábbi hatósági intézkedések voltak érvényben 2024. december 31-én. Ezek az adatok az év folyamán folyamatosan változtak, volt olyan több gyermeket nevelő család, ahol sikeres változások következtében az év elején még nevelésben lévő gyermekek hazagondozásra kerültek. Ideiglenes hatállyal elhelyezett gyermekek esetében az ideiglenes hatályú elhelyezés családbafogadásra, nevelésbevételre változott az év folyamán. Nem erősen jellemző, de a vándorlás itt is megjelenik, nem csak járáson kívül, de járáson belül is költöznek a látókörünkbe került családok, így a hatósági intézkedés pl. védelembevétel száma ugyan csökkent az évközbeni adatokhoz viszonyítottan az adott településen, más településen emelkedett így a védelmes gyermek szám.

|  |  |  |  |  |  |
| --- | --- | --- | --- | --- | --- |
|  | **Védelembe-vétel** | **Nevelésbe vétel** | **Ideiglenes hat. elh.** | **Utógon-dozás** | **Összesen** |
| **Akasztó** | 15 | 5 |  | 2 | **22** |
| **Bócsa** | 11 | 4 |  |  | **15** |
| **Császártöltés** | 5 | 2 |  |  | **7** |
| **Csengőd** | 12 | 4 |  | 6 | **22** |
| **Fülöpszállás** | 8 | 16 |  |  | **24** |
| **Imrehegy** | 4 | 0 |  |  | **4** |
| **Izsák** | 51 | 45 |  | 1 | **97** |
| **Kaskantyú** | 6 | 3 |  |  | **9** |
| **Kecel** | 62 | 32 |  |  | **94** |
| **Kiskőrös** | 45 | 35 | 6 |  | **75** |
| **Páhi** | 0 | 6 |  |  | **6** |
| **Soltszentimre** | 9 | 5 |  |  | **14** |
| **Soltvadkert** | 33 | 12 | 1 |  | **46** |
| **Tabdi** | 6 | 1 |  |  | **7** |
| **Tázlár** | 11 | 3 |  |  | **14** |
| **Mindösszesen** | **278** | **162** | **7** | **9** | **456** |

2024-es évben hatósági intézkedésre a Központ az alábbi javaslatokat tette:

Védelembevételi javaslat: 132 eset

Ideiglenes hatályú elhelyezés: 2 eset

Nevelésbe vétel: 33 eset

Családba fogadás 15 eset

Családi pótlék természetbeni felhasználására, gondozási hely változtatására nem tettek javaslatot.

Gyámhatósági megkeresésre, veszélyeztetettség kivizsgálásakor 34 esetben nem találták indokoltnak a hatósági intézkedést.

2024-ben az alábbi problémacsoportok jelentek meg a Központhoz került esetek kapcsán. A segítő munka folyamán kerültek egyéb problémák is a felszínre, az alábbi táblázatban nem csak a bekerülés okainak száma olvasható, hanem azok a tényezők is melyek a családban jelen vannak. A legtöbb esetben megtapasztalható, hogy a család működési zavarait nem egyetlen probléma okozza, hanem az egymásra épülő, vagy éppen egymást erősítő veszélyeztető tényezők.

|  |  |  |
| --- | --- | --- |
| ***Veszélyeztetett kiskorúak száma:613*** | **Fő ok** | **Veszélyeztetettség okainak halmozott száma, fő okkal együtt.**  |
|  |
|  |
|  |
|  |
| Nevelési probléma | 79 | 235 |
| Szülők, **család életvitele**, szenvedélybetegség, antiszociális viselkedés |   | 234 | 267 |
| Családi konfliktus | 32 | 53 |
| Szülők betegsége | 7 | 7 |
| Családon belüli bántalmazás | fizikai | 14 | 14 |
| lelki | 12 | 19 |
| szexuális | 2 | 2 |
| Gyermek elhanyagolása | Fizikai | 97 | 147 |
| Lelki | 29 | 43 |
| Egyéb személyek általi veszélyeztetés | 0 | 0 |
| Iskolai kirekesztés, erőszak,  | 0 | 0 |
| Kortárs csoport negatív hatása | 0 | 0 |
| Elégtelen lakáskörülmények | 21 | 51 |
| Kilakoltatás veszélye | 0 | 0 |
| Munkanélküliség | 0 | 0 |
| Gyermekintézménybe való beilleszkedési nehézség | 22 | 38 |
| Drogfogyasztás (gyermekre vonatkozóan) | 3 | 3 |
| Alkoholfogyasztás ((gyermekre vonatkozóan) | 1 | 1 |
| Játékszenvedély ((gyermekre vonatkozóan) | 0 | 0 |
| Csavargás (gyermekre vonatkozóan) | 1 | 5 |
| Tankötelezettség elmulasztása | 43 | 52 |
|  Tartós betegség (gyermekre vonatkozóan) | 0 | 0 |
| Fogyatékosság (gyermekre vonatkozóan) | 1 | 1 |
| Magatartás vagy tanulási zavar | 34 | 46 |
| Anyagi | 23 | 137 |

Speciális szolgáltatások vonatkozásában a Központhoz fordulóknak jogi tanácsadást, pszichológiai tanácsadást, mediátori szolgáltatást tudtak biztosítani, valamint a kapcsolattartási ügyeletet, és a készenléti szolgálatot is folyamatosan működtették.

Az óvodai és iskolai szociális segítők is a módszertani előírások szerint egyéni, csoportos, és közösségi feladatokat egyaránt ellátnak a hozzájuk rendelt óvodákban és iskolákban.

Jogi tanácsadást 22 fő igényelte, összesen 37 konzultáció történt a jogász és kliens között. Megnövekedett a pszichológiai tanácsadást igénylők száma, egyfelől önként kérik, másfelől a védelembevételi határozatban rögzítik ennek szükségességét. A 2024-es évben 142 fővel került kapcsolatba pszichológus és 452 konzultációt/tanácsadást biztosított.

Mediációra 20 konfliktusban álló pár/szülőpár kérelme érkezett be, mely 35 találkozást hozott létre.

## Jelzőrendszer működtetése

A Központ jelzőrendszeri tanácsadója a jogszabályi kötelezettségeinek eleget téve, rendszeresen részt vesz szakmaközi megbeszéléseken, éves tanácskozásokon, és esetkonferenciákon. A járáshoz tartozó települések családsegítői számára szakmai támogatást nyújt, az éves jelzőrendszeri intézkedési tervek elkészítéséhez és összehangolásához. A jelzőrendszer minden szintjével megfelelő kapcsolatot ápol a tanácsadó. Felhívásra országos felmérést megcélzó kérdőív kitöltésével támogatta a módszertant kidolgozó szakembereket, illetve a megyei koordinátor számára elkészítette az éves aktuális kimutatást Kiskőrös járás vonatkozásában.

A szolgálatokból beérkező heti jelentéseket folyamatosan feldolgozza és a jelentések alapos áttanulmányozása, hatósági intézkedéssel érintett gyermek, illetve család esetében haladéktalanul konzultál az illetékes esetmenedzserrel. Amennyiben a szolgálat részéről nem adekvát intézkedés történne, úgy szakmai segítséget nyújt számára. Ilyen jellegű probléma Kiskőrös járásban nem merült fel, a szakemberek felkészültek, tapasztaltak, a pályakezdők pedig rendszeresen kikérik a jelzőrendszeri tanácsadó vagy esetmenedzser tanácsát azokban az ügyekben, ahol dilemmáik merülnek fel.

A heti jelentések értékelésekor megjelenő adatok rámutatnak az egyes települések jelzőrendszeri működésének jellegzetességeire. Honnan érkeznek a jelzések, milyen típusúak a megjelenő problémák, kik az aktív és passzív tagok.

A heti jelentések kutatások és elemzések alapjául szolgálnak, ezekből statisztika készül, mely megvilágíthatja a működés problémáit.

A Kiskőrösi Járás vonatkozásában 2024-ben 602 gyermekről és 156 felnőttről összesen 758 személyről érkezett jelzés. Sok esetben a gyermeket és felnőtteket érintő jelzések összekapcsolódnak.

|  |
| --- |
| • igazolatlan iskolai, óvodai hiányzás |
| • cukorbeteg gyermek |
| • gyermek alvási problémái |
| • elhanyagolás |
| • magatartás-, teljesítményzavar |
| • kapcsolattartási problémák |
| • felnőtt fogyatékkal élő bántalmazása |
| • ittas szülő gyermekkel |
| • étkezési zavar |
| • szerhasználat gyanúja |
| • iskolai verekedés |
| • internetes zaklatás (cyberbullying) |
| • öngyilkossággal kapcsolatos tartalmak megosztása neten |
| • szuicid kísérlet |
| • önsértés (falcolás) |
| • szakellátásban lévő gyermek magatartási problémái |
| • gyermek egészségi állapotának elhanyagolása |
| • szexuális tartamú videók készítése-gyerek |
| • elektromos cigarettát órán használja a gyerek |
| • kiskorú terhesség-megszeretné tartani |
| • iskolai házirend megsértése |
| • iskolás társ bántalmazása |
| • vizelet-, széklet visszatartási problémák |
| • pedagógus bántalmazása |
| • 6 éves kötelező védőoltások elmulasztása |
| • gyermek szabálysértése |
| • büntető eljárás gyermekkel szemben |
| • iskolakerülés |
| • iskolakerülés- szülői egyetértéssel |

**Oktatási nevelési intézményekből 413 jelzés érkezett.** A jelzések zöme az igazolatlan iskolai, óvodai hiányzásból tevődik össze. Továbbra is nagy probléma az iskolai deviáns magatartás, önbántalmazó, zaklató viselkedések, házirend megsértése, iskolakerülés, étkezési zavarok, szerhasználat gyanúja, internetes zaklatás, megfelemlítés, megalázás is jelen van az oktatási intézményekben.

**A rendőrség 12 esetben jelzett, melyből 9 kiskorú volt érintett.** A jelzések tartalma alapján ezek között szerepel garázdaság, szabálysértés, lopás, engedély nélküli vezetés, gyermek szökése, családon belüli erőszak, az elvált szülők és a gyermek kapcsolattartásával kapcsolatos problémák. A rendőrség bűncselekmény elkövetésével gyanúsított meg gyermekeket, jármű önkétes elvétele és zaklatás vádjával indított eljárást.

**Egészségügyi szolgáltatók**on keresztül az esetek nagy többségében a **védőnők**től érkezett a jelzés, összesen 54 alkalommal. Szülői felelőtlenségről, magzatát veszélyeztető várandósról, terhesgondozás hiányáról, kiskorú várandósságáról, tartós és folyamatosan fennálló tetűproblémákról, fizikai elhanyagolásról, családon belüli konfliktusokról, erőszak, higiénés gondokról, státuszvizsgálatok és védőoltás elmulasztásról érkeztek jelzések.

Jelentős az **állampolgári bejelentések** száma is, ami érvről évre emelkedni látszik. A megtett jelzéseknél nagy számban előfordul, hogy családtag, vagy maga a szülő jelez a családsegítőnek, segítséget kér, vagy segítséget vár a problémájára. 2024. évben 48 esetben érkezett jelzés gyermekről, 109 esetben felnőttekről érkezett a jelzés a Kiskőrös járás településeiről. Ezek főként családon belüli vitákkal, éhezéssel, ápolatlansággal, lakhatási és mentális problémákkal, ügyintézésben segítségkéréssel, létfenntartási problémákkal kapcsolatban érkeztek.

**Önkormányzat és jegyző** 10 felnőtt és 5 gyermek ügyében küldött megkeresést, ápolatlanság, környezettanulmány, információ és adományközvetítés miatt.

A **gyámhatóságok, kormányhivatal** 7 gyermek és 3felnőtt esetében kérte fel a szolgálatokat információnyújtásra, környezettanulmány készítésére.

Az elsődleges jelzőrendszeri tagok együttműködnek, vállalt feladataikat teljesítik. A jelzések száma lassú csökkenést mutatott az elmúlt évekre visszatekintve, az idei és tavalyi évet nézve pedig emelkedés vehető észre. A szakmaközi megbeszélésen települési sajátosságok figyelhetők meg. Vannak olyan települések, ahol nagy létszámban jelen vannak a jelzőrendszeri tagok és vannak, ahol inaktívabbak. Egyes településeken a jelzőrendszeri tagok saját kompetencia hátaraikon belül jól boldogulnak vagy próbálnak sok mindent megoldani. A családsegítők elmondása alapján továbbra is a szóbeli jelzések megtétele az elsődleges és sokszor az egyetlen forma a jelzőrendszeri tagok részéről. Az adatokból, valamint a járási jelzőrendszeri tanácsadó tapasztalatai alapján jól működik Kiskőrös járás településein a jelzőrendszer. Az esetek kapcsán érintett szakemberek az esetkonzultációkon, esetmegbeszéléseken, esetkonferenciákon részt vesznek pl.: polgármester, jegyző, rendőrség, háziorvos, pedagógus, családsegítő, védőnő, óvodai-és iskolai szociális segítő, esetmenedzser, járási jelzőrendszeri tanácsadó aktívan részt vesznek. A tavalyi évet tekintve az esetkonferenciákon bevonásra került a polgármester, jegyző és rendőrség is. Egyértelműen kijelenthető, hogy a jelzőrendszeri tagok hozzászólásaikkal, meglátásaikkal, tapasztalataikkal hozzájárulnak a szociális segítő munka sikeréhez.

## Prevenciós programok, rendezvények

**Szakmai támogatás:**

Jogszabályi előírásoknak megfelelően minden hónapban a család- és gyermekjóléti szolgálatok családsegítőinek megbeszélést szerveznek. Ezt hagyományosan minden hónap második keddjén 13.00 órakor. Így egész évre pontosan lehet tervezni, de minden alkalommal meghívót is küldenek, melyben a napirendről tájékoztatják a családsegítőket. Ezektől az időpontoktól csak akkor térnek el, ha valamilyen előadót kérnek fel, és számára ez az időpont nem megfelelő.

Cél, hogy olyan előadókat hívjanak meg ezekre a rendezvényekre, amely előadások az egész szakmát érintik, és a gyermekvédelemben, családsegítésben dolgozó kollégák érdeklődéssel fordulnának a téma felé.

Rendőrség által szervezett Fórumokon is részt vettek, a 2024-es év kiemelkedő témája a drogfogyasztás kérdésköre.

**Egyéb szervezeti fórumokon történő megjelenés**

A pedagógiai szakszolgálat on-line történő előadásain/megbeszélésin vettek részt

Bács-Kiskun és Tolna Vármegyei területi szakmatámogatási rendszer –országos munkacsoport delegáltja által szervezett workshop rendezvényeken való rendszeres és személyes részvétel.

Autisták Országos Szövetsége által rendezett on-line előadás, ahol a hálózat működését mutatták be.

**Húsvéti ünnepváró:**

Hagyománnyá nőtte ki magát a kiskőrösi Petőfi Sándor Városi Könyvtárral közösen megszervezett program. Kézműves foglalkozás a gyermekek és szüleik közös tevékenységének ad alapot, mely nagyon fontos minden gyermek fejlődésében. Ugyanakkor a hasznos szabadidő eltöltése is kellemesen feltölti mind a gyermeket, mind pedig az őt kísérő szülőt. Egyre nagyobb számban figyelhető meg, hogy már nem csak az édesanyák, hanem az édesapák is elkísérik a gyermekeiket. Fontos hagyományőrzés szempontjából is a rendezvény.

**„Központban a gyermek” nyári tábor:**

A nyári időszakban a dolgozó szülők számára rendkívül nagy problémát okoz, hogy gyermekeik felügyeletét hogyan tudják jól és biztonságosan megoldani. Nem hagyható figyelmen kívül, hogy a hátrányosabb helyzetben élő, több gyermekes családok számára megfizethetetlen a „fizetős” tábor, sok esetben a nagyszülőkre sem lehet számítani vagy azért, mert egészségi állapotuk nem teszi lehetővé, hogy egész nap unokájukra vigyázzanak, vagy még éppen aktív dolgozók. Ennek a problémának a megoldására a Központ kétszer egy hetes tábort szervezett azoknak az alsó tagozatos kisdiákoknak, akiknek a szülei dolgoznak. A program rendkívül színes és változatos volt, messze túlszárnyalta a „gyermek felügyeletet”. Folyamatosak a pozitív visszajelzések, melyek alapján levonható az a következtetés, hogy szükség van a családoknak a nyári időszakban az ilyen irányú lehetőségre. Kiváló szórakozás a gyermek számára, és nagy segítség a munkaerő piacon résztvevő szülő számára, hogy gyermekét biztonságos, óvó közegben tudhatja.

**Támogatások a társszakmák felé:**

A Kiskőrösi járás minden oktatási és nevelési intézményében jelen vannak a Központ dolgozói közül az óvodai és iskolai szociális segítők, akik a családsegítőkkel is szoros kapcsolatot tartanak fenn. Azoknak az egyszemélyes szolgálatoknak, akik tábort szerveztek, és szükségessé vált számukra a személyes segítség, ott a Központ munkatársai besegítettek. Ennek két pozitív hozadéka is van, egyfelelő, hogy az érintett családsegítővel a kapcsolata mélyült, másfelől, pedig a gyermekkel más kontextusba kerülnek, mint a tanév során.

A kiskőrösi Német Nemzetiségi Önkormányzat is szervezett tábort, melyre meghívta a KEVI Petőfi Sándor Gimnáziumban dolgozó óvodai és iskolai szociális segítőt, aki szívesen tett eleget a felkérésnek, hiszen azokkal a gyermekekkel tudott közelebbi kapcsolatot kialakítani, akikkel már valamilyen probléma kapcsán találkozott. A szociális segítő aktívan működött közre a táborban.

**Zsebi projektzáró nap:**

A Kiskőrösi Rendőrkapitányság szervezésében az óvodákban a biztonság és bűnmegelőzés témakörében kapcsolódtak be a Központ családgondozói a Zsebi zárónapjára. Ez az alkalom egy kicsit bemutatkozás az intézmény részére, hiszen az óvodáskorúakkal tudnak találkozni. A rendezvényen a rendőség, a védőnői szolgálat, a katasztrófavédelem, a mentő szolgálat egyaránt képviselteti magát.

**Tesco-családi nap**

Tesco-családi nap keretében a Kiskőrösi Rendőrkapitánysággal együtt családi napot tartottak. Cél egyfelől a figyelemfelkeltés volt, mivel a Központ dolgozói fontosnak tartják, hogy népszerűsítsék intézményüket, hiszen a hatósági intézkedések ellátását ellensúlyozva kívánják az intézményük sokszínűségét is megmutatni.

**Luca nap a Kiskőrösi Egységes Gyógypedagógiai Módszertani Intézmény Óvoda, Általános Iskola és Készségfejlesztő Iskolában**

A Kiskőrösi Egységes Gyógypedagógiai Módszertani Intézmény Óvoda, Általános Iskola és Készségfejlesztő Iskola az intézménybe járó gyermekek számára szervezett Luca napra kérte fel a Központot, hogy rendezvényüket színesítse, és az élő kapcsolatot is mindinkább elmélyítse a két intézmény között. Beszélgetés, kézműves foglalkozás közben sikerült egy nagyon jó hangulatú délelőttön részt venni.

**Karácsonyi ünnepváró:**

A húsvéti ünnepváróhoz hasonlóan régi hagyomány, hogy a város gyermekeinek meghirdetik ezt a hagyományőrző foglalkozás. Erősiti a gyermekek és szüleik közötti kohéziót a közös tevékenység, az egyik legnagyobb ünnepünk köré szervezett kézműves foglalkozás. A szülők nem csak elkísérik a gyermekeket, hanem velük együtt alkotnak. Bár jelentős ennek a programnak a hagyományőrzés jellege, de különösen nagy hangsúlyt fektetnek arra, hogy a gyermekek érdeklődéssel forduljanak a tevékenység felé, ezáltal segítenek számunkra, hogy a szabadidejüket minél hasznosabban tudják eltölteni. Új anyagokat, eszközöket, technikákat ismerhetnek meg, vagy éppen gyakorolhatnak. Szempont, hogy az általuk elkészített darabot hasznosnak ítéljék, akár saját maguk örömére, akár karácsonyi ajándéknak. Ezt a programot is a kiskőrösi Petőfi Sándor Városi Könyvtárral közösen valósítják meg.

**Városi Gyermekkarácsony**

A városi gyermekkarácsony a kiskőrösi gyermekek részére szervezett rendezvény. Elsődlegesen a valamilyen szempontból hátrányos helyzetű gyermekek meghívása a cél. Ennek érdekében az oktatási-nevelési intézmények segítségét fogadják el, akik nap, mint nap találkoznak a gyermekekkel, ismerik helyzetüket. Vannak olyan hátrányos helyzetben élő gyermekek, akik gondos szüleiknek köszönhetően nem kerülnek a család- és gyermekjóléti szolgálat, vagy központ látókörébe, azonban lényegesen egyszerűbb körülmények között élnek, mint a társadalom többsége. 350 gyermeket vártak és fogadtak egy színházi előadásra, melyet ajándékozás, és vendégül látás követett.

**A gyermekek napközbeni ellátásának, gyermekek átmeneti gondozásának biztosítása**

## A gyermekek napközbeni ellátásának biztosítása a városban bölcsődében, óvodában és iskolai napköziben történik.

A **bölcsőde**i ellátást az önkormányzat által fenntartott Egészségügyi, Gyermekjóléti és Szociális Intézmény keretében működő bölcsőde biztosítja **62 férőhelyen**, 6 bölcsődei csoportban, 100 %-os a kihasználtsággal. A 6 bölcsődei csoportból 2 csoport mini csoport 7-7 gyermek részvételével.

Egy bölcsődei csoportban –egészséges gyermek esetén – **legfeljebb 12 gyermek gondozható.** Amennyiben a bölcsődei csoportban valamennyi gyermek betöltötte a második életévét, legfeljebb 14 gyermek nevelhető, gondozható.

**2024/2025.** nevelési évre **51** szülő nyújtott be bölcsődei elhelyezés iránt kérelmet, akik közül 5 szülő visszavonta a kérelmét, férőhely hiány miatt várólistára senki nem került. Kérelmezők közül egy került visszautasításra, mivel a szülők lakcíme nem kiskőrösi volt.

A bölcsődét **2024**. év folyamán: **59** gyermek vette igénybe, ebből óvodai nevelésbe távozott **38** gyermek.

**2024.** évben újként felvett gyermekek száma: **46 fő**.

**2024.** évben a jelzőrendszer nem javasolta gyermek felvételét.

Az önkormányzat által fenntartott Kiskőrösi Óvodák keretében négy tagóvoda működik. 2024. évben **82** gyermeket írattak be először az **óvodák**ba, összesen **356** gyermek részesül óvodai ellátásban. A Kiskőrösi Evangélikus Iskola Harangvirág Óvodájába 2024. évben összesen **131** gyermek részesült az ellátásban, akik közül 42 gyermeket írattak be először az intézménybe.

A Kiskőrösi Bem József Általános Iskolában 547 gyermek tanult, akik közül 271 fő részesült **napközis ellátásban**.

Kiskőrösi Evangélikus Iskola Petőfi Sándor Általános Iskolájában 584 fő a tanulók létszáma, akik közül átlagosan 208 gyermek részesült napközis ellátásban.

A Kiskőrösi Egységes Gyógypedagógiai Módszertani Intézmény Óvoda, Általános Iskola és Készségfejlesztő Iskolában 2024. évben 165 gyermekkel foglalkoztak, akik közül óvodás 22 gyermek, általános iskolás 116 fő, készségfejlesztő szakiskolás 25 fő, fejlesztő-nevelés oktatásban 2 fő részesült.

2024. évben gyermekek átmeneti gondozására nem került sor, gyermek helyettes szülőnél történő elhelyezése nem történt.

**4. Szakmai ellenőrzések tapasztalatai**

2024. évben szakmai ellenőrzés nem történt.

**5. Jövőre vonatkozó javaslatok**

A gyermekjóléti és gyermekvédelmi feladatok hatékony ellátása érdekében továbbra is kiemelten fontos azon kapcsolatrendszerek eredményes működtetése és támogatása, melyek elősegítik a településen fellépő, gyermekeket érintő veszélyeztetettségi körülmények feltárását és megszüntetését.

A jelzőrendszeri tagok aktív együttműködése egy adott probléma komplex kezelésére nélkülözhetetlen. Ez városunkban évek, évtizedek óta magas színvonalon működik, ami a jelzőrendszeri tagok szakmai felkészültségének, lelkiismeretes munkájának és szerteágazó figyelmének köszönhető. Továbbra is kiemelten fontos a jelzőrendszeri tagok szoros együttműködése, egymás tájékoztatása, a közös segítségnyújtás, hiszen csak ez nyújt garanciát a megfelelő időben nyújtott szükséges segítségnek.

Kiemelt célként kell meghatározni, hogy minél több információs csatornán értesüljenek a város lakosai azokról a lehetőségekről, intézményekről, ahová egy családban jelentkező, felmerülő veszélyeztetettség esetén a probléma megszüntetése érdekében mielőbbi, gyors megoldást találhatnak.

Nagyon fontosak a prevenciós rendezvények, az intézményi családi napok hiszen ezeken az alkalmakon egy kötetlenebb formában tud megvalósulni a szakemberek és a gyermekek közötti, sőt sok esetben az egész családdal való kapcsolattartás, a velük való kommunikáció.

**6. Bűnmegelőzési program**

Bűnmegelőzési program a településen nem készült.

**A gyermekkorú és fiatalkorú bűnelkövetők és az általuk elkövetett bűncselekmények számának alakulása Kiskőrös városban 2024. évben**:

A Bács-Kiskun Vármegyei Rendőr-főkapitányság Kiskőrösi Rendőrkapitányság Közrendvédelmi Osztályának tájékoztatása szerint a Kiskőrösi Rendőrkapitányság illetékességi területén 2024. évben 3 gyermekkorú (3 fiú) és 20 fő (2 lány és 18 fiú) fiatalkorú személy követett el különböző bűncselekményeket. Közülük 1 fő (1 fiú) gyermekkorú személy követett el Kiskőrös város illetékességi területén lopás bűncselekményt.

**7. Civil szervezetek részvétele**

A gyermekeket érintő civil szerveződés nem alakult a városban, viszont minden évben érkeznek a gyermekek, családok részére felajánlások, melyek szétosztásában a Család- és Gyermekjóléti Szolgálat, a Család-és Gyermekjóléti Központ és az Önkormányzat működik közre.

**Kiskőrös, 2025. május 12.**

 **Domonyi László sk.**

 **polgármester**